ΠΡΟΣ:
Το Τμήμα Γ’ Διοικητικού Προσωπικού
Της Διεύθυνσης Προσωπικού Ανωτάτης
Πανεπιστημιακής Εκπαίδευσης
Του Υπουργείου Παιδείας & Θρησκευμάτων
(Οδός Ανδρέα Παπανδρέου αρ. 37
Μαρούσι – Τ.Κ. 151-80)

Θέμα : Πρόσκληση απογραφής υπαλλήλων του Πανεπιστημίου Κρήτης
Σχετικά : Η με αριθμό πρωτοκόλλου 150628/Β2/ΕΠΕΙΓΟΝ/15-10-2013 Πρόσκληση του ως άνω Τμήματος του Υπουργείου Παιδείας και Θρησκευμάτων.

Του/της  …………………………………….., κατοίκου……………………………., οδός ……………………………… αριθμός …………………………….., υπαλλήλου ΙΔΑΧ/μόνιμου του Πανεπιστημίου Κρήτης, με ειδικότητα ……………………
Δήλωση μη απογραφής με επιφύλαξη δικαιωμάτων

    Αξιότιμοι κύριοι,
    Με την παρούσα μου επιθυμώ να σας δηλώσω τα εξής : 
    Μετά τη δημοσίευση της υπ’ αριθμόν ΔΙΠΙΔΔ/Β.2/Δ/33/οικ.27653/ 11.10.2013 (ΦΕΚ 2560/Β/11.10.2013) απόφασης του Υπουργού Διοικητικής Μεταρρύθμισης και Ηλεκτρονικής Διακυβέρνησης, η Διεύθυνση σας προέβη στην έκδοση της από 15-10-2013 πρόσκλησης (150628 /Β2 ΕΠΕΙΓΟΝ), σύμφωνα με την οποία καλούμαι να απογραφώ στο ειδικό πληροφοριακό σύστημα που παρέχει το Υπουργείο Παιδείας και Θρησκευμάτων και να αποστείλω όλα τα σχετικά δικαιολογητικά μέσα σε αποκλειστική προθεσμία πέντε (5) ημερών, ήτοι μέχρι την Τρίτη 22 Οκτωβρίου 2013. 
    Κατά την ίδια ημερομηνία (στις 15.10.2013), δημοσιεύθηκε η υπ’ αριθμόν 150539/Β2/15.10.2013 (ΦΕΚ Β΄2601/15.10.2013) Κοινή Υπουργική Απόφαση των Υπουργών Παιδείας και Θρησκευμάτων και Διοικητικής Μεταρρύθμισης και Ηλεκτρονικής Διακυβέρνησης με την οποία τροποποιείται η υπ’ αριθμόν 135211/Β2/23.9.2013 (ΦΕΚ Β’ 2384/24.9.2013) όμοιου περιεχομένου κοινή υπουργική απόφαση. Μετά τη δημοσίευση της απόφασης αυτής, άρχεται νέα δεκαπενθήμερη προθεσμία για τη σύνταξη των πινάκων συνδρομής κριτηρίων από τις Διευθύνσεις Προσωπικού των ΑΕΙ, δημιουργώντας έτσι σύγχυση για το ποιος υποχρεούται να προβεί στη συμπλήρωση των απαιτούμενων στοιχείων των υπαλλήλων που υπηρετούν στις ειδικότητες που τελούν υπό κατάργηση. 
    Έτσι, με την αποστολή πρόσκλησης για την απογραφή των υπαλλήλων (διαδικασία που έπεται της δεκαπενθήμερης προθεσμίας), την ίδια ημέρα της έκδοσης νέας κοινής υπουργικής απόφασης  δημιουργείται αδικαιολόγητη απόκλιση από τη ρύθμιση της σχετικής απόφασης του Υπουργού Διοικητικής Μεταρρύθμισης και Ηλεκτρονικής Διακυβέρνησης, με  συνέπεια την εισαγωγή  εξαιρέσεων και διακρίσεων σε βάρος μου, κατά σαφή παραβίαση της αρχής της ισότητας.
    Παράλληλα η διαδικασία που ακολουθείται και η οποία μπορεί να με οδηγήσει σε καθεστώς διαθεσιμότητας πάσχει για τους εξής ουσιαστικούς και νομικούς λόγους : 
[1] Οι ως άνω Υπουργικές αποφάσεις, εκδόθηκαν κατά παράβαση ουσιώδους τύπου της διαδικασίας, άλλως κατά παράβαση της ουσιαστικής διάταξης του άρθρου 90 παρ. 1 του ν. 4172/2013, καθότι η ρύθμισή τους δεν τεκμηριώνεται με τις απαιτούμενες από τον νόμο «εκθέσεις αξιολόγησης δομών και σχέδια στελέχωσης» (υπό 4).
[2] Εκδόθηκαν κατά παράβαση του άρθρου 90 παρ. 1 ν. 4172/2013, άλλως του άρθρου 43 παρ. 2 Συντ., καθόσον δεν προσδιορίζουν με τα ατομικά χαρακτηριστικά τους τις καταργούμενες θέσεις, ιδίως μάλιστα τις προσωποπαγείς εξ αυτών, παρανόμως υπεξουσιοδοτούν δε  άλλο όργανο, το Τριμελές Ειδικό Υπηρεσιακό Συμβούλιο, να τις προσδιορίσει σε μεταγενέστερο χρονικό σημείο. Στην περίπτωση κατάργησης, όταν καταργούνται μόνον ορισμένες από περισσότερες θέσεις του ιδίου κλάδου ή ειδικότητας, για να επέλθει η κατάργηση συγκεκριμένης θέσης, πρέπει η (κανονιστική) καταργητική πράξη να εξατομικεύει την καταργούμενη θέση με τα χαρακτηριστικά της στοιχεία, έτσι ώστε να διαφοροποιείται η εν λόγω θέση από εκείνες που δεν καταργούνται. Αυτό ισχύει δε προπάντων για τις προσωποπαγείς θέσεις. Τα στοιχεία αυτά είναι, κατ’ ελάχιστον, το είδος της θέσης (οργανική ή προσωποπαγής), το είδος της υπαλληλικής σχέσης (δημοσιοϋπαλληλική ή ιδιωτικού δικαίου), η κατηγορία (ΥΕ, ΔΕ, ΤΕ, ΠΕ) και ο κλάδος (π.χ. Διοικητικού, Τεχνικού, Βιβλιοθηκονόμων κλπ.). 
Αντί όμως να εξειδικευθούν οι καταργούμενες θέσεις, στις ως άνω αποφάσεις ορίζεται ότι «η φύση (οργανική ή προσωποπαγής) καθώς και η σχέση εργασίας (δημοσίου ή ιδιωτικού δικαίου αορίστου χρόνου) των καταργούμενων ως άνω θέσεων θα προκύψει ύστερα από την αποτίμηση των προσόντων όλων των υπαλλήλων (μόνιμων και ΙΔΑΧ) που υπηρετούν στους ανωτέρω κλάδους/ειδικότητες, σύμφωνα με τα προβλεπόμενα στο άρθρο 90 [ενν. παρ. 2] του ν. 4172/2013 και στην κατ’ εξουσιοδότηση [ενν. της παρ. 2] εκδοθείσα υπ’ αριθμ. ΔΙΠΙΔΔ/Β.2/2/ οικ.21634/2.8.2013 (ΦΕΚ 1914 Β΄) υπουργική απόφαση». 
    Με το ως άνω περιεχόμενο, ωστόσο, δεν προσδιορίζονται συγκεκριμένες καταργούμενες θέσεις, όπως απαιτεί η εξουσιοδοτική διάταξη της παρ. 1 του άρθρου 90, αλλά απλώς ορίζεται ένα ευρύτερο πλαίσιο εν δυνάμει καταργούμενων θέσεων, μεταξύ των οποίων θα επιλεγούν οι πράγματι καταργηθησόμενες θέσεις, σε ένα απώτερο στάδιο και βάσει μιας διαδικασίας που δεν προβλέπεται στην εξουσιοδοτική διάταξη. Με την τελευταία παρέχεται κανονιστική αρμοδιότητα για κατάργηση θέσεων, πράγμα που σημαίνει ότι τα αρμόδια όργανα είναι υποχρεωμένα να προσδιορίσουν τις θέσεις που εξαφανίζονται και όχι να παραπέμψουν την κατάργηση της θέσης στο αποτέλεσμα άλλης μετέπειτα διαδικασίας, η οποία αφορά στον προσδιορισμό του απολυόμενου υπαλλήλου και όχι της καταργούμενης θέσης. Για τους λόγους αυτούς, οι ως άνω υπουργικές αποφάσεις , εφόσον δεν προσδιορίζουν ακριβώς τις «καταργούμενες» θέσεις, παραβιάζουν την ίδια την εξουσιοδοτική διάταξη δυνάμει της οποίας εκδόθηκαν, αλλά και την απαγόρευση υπεξουσιοδότησης που απορρέει από το άρθρο 43 παρ. 2 του Συντάγματος. 
[3] Η απόφαση του Κυβερνητικού Συμβουλίου Μεταρρύθμισης, σε εκτέλεση της οποίας εκδόθηκε η προσβαλλόμενη, αποτελεί ανυπόστατη κανονιστική πράξη, εφόσον δεν δημοσιεύθηκε προσηκόντως, και ως εκ τούτου οι αποφάσεις των Υπουργών Παιδείας και Διοικητικής Μεταρρύθμισης είναι παράνομες, εφόσον εκδόθηκαν σε εκτέλεση της ανυπόστατης πράξης.  
[4] Το άρθρο 90 παρ. 4172/2013, βάσει του οποίου εκδόθηκε η προσβαλλόμενη πράξη, παραβιάζει το άρθρο 103 του Συντάγματος, καθώς δεν καθορίζει γενικά και αντικειμενικά κριτήρια για την κατάργηση των θέσεων μονίμων δημοσίων υπαλλήλων.
[5] Σύμφωνα με τη με ημερομηνία 19 Οκτωβρίου 2013 επιστολή της Ένωσης Πληροφορικών Ελλάδος,  «η συγκεκριμένη διαδικτυακή εφαρμογή παρουσιάζει σοβαρότατα προβλήματα και κινδύνους ασφάλειας, καθώς παρουσιάζει τεχνικά, διοικητικά και νομικά κενά» τα οποία εξειδικεύονται ως εξής : 
[i] Δεν διασφαλίζεται η ταυτοποίηση των χρηστών, τα υποβαλλόμενα στοιχεία και το εν γένει περιεχόμενο της βάσης δεδομένων.
[ii] Δεν υπάρχει πιστοποιητικό ασφάλειας του φορέα εξυπηρέτησης της διαδικτυακής υπηρεσίας.
[iii] Δεν υπάρχει κρυπτογράφηση δεδομένων.
[iv] Δεν υπάρχει δήλωση περί προστασίας των προσωπικών δεδομένων.
[v] Τα δεδομένα της συγκεκριμένης υπηρεσίας είναι άνευ οποιασδήποτε νομικής υπόστασης.
[vi] Τα δεδομένα της συγκεκριμένης υπηρεσίας είναι άκυρα και παράνομα.
[6] Στις 20 Οκτωβρίου 2013 (ημέρα Κυριακή) τρείς (3) ημέρες μετά την έναρξη της προθεσμίας που έθεσε η ως άνω πρόσκληση και δύο (2) ημέρες πριν από τη λήξη της, στη σελίδα 3 του εγχειρίδιου χρήσης του ειδικού πληροφοριακού συστήματος εμφανίσθηκε η εξής καταχώριση : «Σε περίπτωση κατά την οποία δεν είστε βέβαιοι για τη βαθμολογία υπηρεσιακής σας αξιολόγησης ή και τις πειθαρχικές σας ποινές ή και τον αριθμό ετών της διοικητικής σας εμπειρίας, στην Υπεύθυνη Δήλωση που θα προσκομίσετε, παρακαλείστε να γράψετε πως για τα πεδία αυτά, διατηρείτε επιφυλάξεις.» 
[7] Στις 17 Οκτωβρίου 2013 (την επομένη της έναρξης της πενθήμερης προθεσμίας της πρόσκλησης) κατατέθηκε στη Βουλή των Ελλήνων σχέδιο  νόμου του Υπουργείου Διοικητικής Μεταρρύθμισης και Ηλεκτρονικής Διακυβέρνησης με τίτλο «Ρυθμίσεις Υπουργείου Διοικητικής Μεταρρύθμισης και Ηλεκτρονικής Διακυβέρνησης», η συζήτηση του οποίου στην αρμόδια Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, θα αρχίσει στις 22 Οκτωβρίου 2013 (ημέρα λήξης της πενθήμερης προθεσμίας) .
    Στις διατάξεις αυτού του σχεδίου νόμου, περιλαμβάνονται ανάμεσα σε άλλες ρυθμίσεις και η ρύθμιση του άρθρου 10 , σύμφωνα με την οποία «οι προθεσμίες της παραγράφου 4 του άρθρου 35 του νόμου 4024/2011, παρατείνονται μέχρι την ολοκλήρωση της αξιολόγησης των οργανικών μονάδων και του προσωπικού των φορέων του δημοσίου και ευρύτερου δημοσίου τομέα και της αναδιάρθρωσης των δημόσιων υπηρεσιών».   Σύμφωνα δε με το τελευταίο εδάφιο της ως άνω παραγράφου που τροποποιείται, προβλέπονται τα εξής : «Βάσει του αποτελέσματος της αξιολόγησης και το αργότερο μέχρι 31.12.2013, ολοκληρώνεται η αναδιάρθρωση των δημοσίων υπηρεσιών, συντάσσονται νέα οργανογράμματα, καταργούνται υπηρεσιακές μονάδες περιορισμένου αντικειμένου ή αρμοδιοτήτων, μετακινείται ή μετατίθεται το προσωπικό αυτών και καταργούνται οργανικές θέσεις που πλεονάζουν.» . Επίσης με τη ρύθμιση του άρθρου 12 του ίδιου σχεδίου νόμου διευρύνονται οι εξαιρέσεις των υπαλλήλων που τίθενται σε διαθεσιμότητα.
    Έτσι, ενώ καλούμαι να υποβάλω τα προσωπικά μου στοιχεία και τα τυπικά μου προσόντα, για την ανοιχθείσα διαδικασία της αξιολόγησης, τροποποιείται το νομικό καθεστώς της αξιολόγησης αυτής, ενώ παράλληλα μεταβάλλεται η κατηγορία των εξαιρέσεων των υπαλλήλων που τίθενται σε διαθεσιμότητα.
   Επειδή, από την ως άνω αναλυτική παράθεση της διαδικασίας στην οποία έχω κληθεί να συμμετάσχω (από 16-10-2013) προκειμένου να αξιολογηθώ και στη συνέχεια να τεθώ σε διαθεσιμότητα, προκύπτει ότι αυτή πάσχει, είναι μη νόμιμη ενώ σε κανένα στάδιό της δεν διασφαλίζονται συνθήκες ισότητας και αξιοκρατίας .
Για τους λόγους αυτούς
Και με τη ρητή επιφύλαξη παντός νομίμου δικαιώματός μου
Δηλώνω ότι δεν δύναμαι, για λόγους που δεν οφείλονται σ’ εμένα, να  απογραφώ στο ειδικό πληροφοριακό σύστημα, όπως έχω κληθεί να πράξω με την ως άνω σχετική πρόσκληση.
Ηράκλειο/Ρέθυμνο, ……………Οκτωβρίου 2013
Ο Δηλών/Η Δηλούσα